Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 2 Pv 117/15/5505	Liptovský Mikuláš, 17.3.2015
EEČ : 2-39-92-2015

U Z N E S E N I E

Trestná vec:	obvinený XXXXX 
Prečin:	Podvod podľa § 221 odsek 1, odsek 2 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Liptovský Mikuláš
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: právnik
	Na doposiaľ nezistenom mieste sfalšoval podpisy súrodencov, a to XXXXX a XXXXX XXXXX na plnomocenstve zo dňa 01. 06. 2007, ktorou mali splnomocniť XXXXX na ich zastupovanie vo všetkých právnych veciach a na základe tejto plnej moci došlo dňa 07. 06. 2007 k podpísaniu dohody o budúcej kúpnej zmluve medzi splnomocneným advokátom XXXXX, ako budúci predávajúci a XXXXX, ako budúci kupujúci, pričom predmetom dohody bola parcela č. 2/9 o výmere 645 m2 nachádzajúcej sa v k. ú. obce Zemianská Ľubeľa, okres XXXXX za kúpno-predajnú cenu 150 000,- Sk (4 979,08 €) a následne dňa 11.- 02. 2008 bol dopísaný dodatok č. 1 k dohode o budúcej kúpnej zmluve zo dňa 07, 06. 2007 medzi advokátom  XXXXX, ako budúci predávajúci a XXXXX, ako budúci kupujúci, kde v bode č. 1 sa uvádza, že budúci predávajúci súhlasia s tým, aby budúci kupujúci mal právo uskutočniť stavbu v súlade so stavebnými predpismi na pozemku o výmere 645 m2, ktorý je vedený a zapísaný na liste vlastníctva č. 845 KN parcela č. 2/9 a v bode 2 sa uvádza, že podľa dohody účastníkov dohody o budúcej kúpnej zmluve všetky ostatné ustanovenia a dohodnuté podmienky zostávajú v platnosti tak, ako bolo uzavreté dňa 07. 06. 2007, pričom k prevodu nehnuteľnosti nedošlo, pretože poškodení konanie obvineného odhalili,

lebo trestné stíhanie je neprípustné, proti tomu, kto zomrel alebo bol vyhlásený za mŕtveho

Odôvodnenie:
	Vyšetrovateľ Odboru kriminálnej polície  XXXXX uznesením ORP-403/JP-LM-2008 zo dňa 16. 03. 2011 vzniesol XXXXX obvinenie za prečin podvodu podľa § 221 ods. 1, ods. 2   Trestného zákona v štádiu pokusu podľa § 14 ods. 1 Trestného zákona a prečin poškodzovania cudzích práv podľa § 375 ods. 1 písm. a/, ods. 2 písm. b/ Trestného zákona, ktorého sa mal dopustiť spôsobom popísaným vo výroku tohto uznesenia. 
	Obvinený XXXXX využil svoje zákonné právo a vo veci odoprel vypovedať. Vina obvineného je v súčasnom štádiu vyšetrovania preukázaná zabezpečeným znaleckým posudkom z odboru písmoznalectvo, z ktorého záverov vyplýva, že  podpisy na plnej moci a na dohode o budúcej kúpe nie sú XXXXX ani XXXXX XXXXX a že s najväčšou pravdepodobnosťou ich mohol vytvoriť obvinený XXXXX. Boli zabezpečené ďalšie listinné dôkazy, ako aj vyjadrenia samotných poškodených, z ktorých vyplýva, že obvinenému neudelili žiadnu plnú moc. 
	Súčasťou spisového materiálu je úmrtný list vystavený Matričným úradom XXXXX z 26. 02. 2015, z ktorého vyplýva, že obvinený XXXXX dňa 10. 02. 2015 zomrel.
	Podľa § 215 ods. 1 písm. d/ Trestného poriadku prokurátor zastaví trestné stíhanie ak je trestné stíhanie neprípustné podľa § 9. 
	Podľa § 9 ods. 1 písm. d/ Trestného poriadku, trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho. 
	Vykonaným dokazovaním bolo jednoznačne preukázané, že obvinený XXXXX uviedol do omylu XXXXX a XXXXX XXXXX tak, že predával nehnuteľnosť v ich vlastníctve a to bez ich vedomia a súhlasu.
	Listinným dôkazom, a to úmrtným listom vystaveným na meno XXXXX  je jednoznačne preukázané, že obvinený zomrel a z tohto dôvodu, preto už v začatom trestnom stíhaní nie je možné pokračovať, a toto musí byť zastavené. 
	Vzhľadom na vyššie uvedené som preto rozhodol tak, ako je to uvedené vo výrokovej časti tohto rozhodnutia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Marian Vagač
prokurátor